കേരളത്തിലെ ആദ്യ കാരവാന് പാര്ക്ക് മറയൂരില് മറയൂര്: കേരളത്തിലെ ടൂറിസത്തിന് പുതിയ മുഖം നല്കുന്നതിനായി സര്ക്കാര് നടപ്പിലാക്കാന് ഉദ്ദേശിക്കുന്ന പരിസ്ഥിതി സൗഹാര്ദ ടൂറിസം പദ്ധതിയുടെ ആദ്യ കാരവാന് പാര്ക്ക് മറയൂരിനു സമീപം വയല്ക്കടവില്. പരിസ്ഥിതിലോല മേഖലകളില് നിര്മാണ പ്രവര്ത്തനങ്ങള് ഒഴിവാക്കുന്നതിനും മലിനീകരണം കുറയ്ക്കുന്നതിനുമായി യൂറോപ്യന് രാജ്യങ്ങളില് ആരംഭിച്ച കാരവാന് ടൂറിസത്തിനു സ്വീകാര്യത വര്ധിച്ച സാഹചര്യത്തിലാണ് കേരളത്തിലും കാരവാന് ടൂറിസം നടപ്പിലാക്കാന് ടുറിസം വകുപ്പ് സന്നദ്ധമായിരിക്കുന്നത്.ഏറ്റവും ആസ്വാദ്യകരമായ യാത്രാ അനുഭവങ്ങള് നല്ക്കുന്നതിനായി ബോബി ചെമ്മണ്ണൂര് ഗ്രൂപ്പ്, ഹാരിസണ് മലയാളം, ഉൗരാളുങ്കല് ലേബര് കോണ്ട്രാക്ട് സൊസൈറ്റി, സിജിഎച്ച് എര്ത്ത് എന്നീ സ്ഥാപനങ്ങളാണ് മുന്നോട്ടു വന്നിരിക്കുന്നത്. കേരളത്തില് ഇടുക്കി, വയനാട്, കണ്ണൂര് എന്നീ ജില്ലകളിലായി അഞ്ച് കാരവാന് പാര്ക്കുകള് സ്ഥാപിക്കുന്നതിനായാണ് അനുമതി ആയിരിക്കുന്നത്. ഇടുക്കി ജില്ലയില് മറയൂരിനു സമീപം വയല്ക്കടവ് എസ്റ്റേറ്റിലാണ് അഞ്ചേക്കറില് ആദ്യ കാരവാന് പാര്ക്ക് സജ്ജീകരിക്കുന്നത്. സിജിഎച്ച് ഗ്രൂപ്പാണ് മറയൂരിനു സമീപം പാര്ക്ക് സജ്ജമാക്കുന്നത്. കാരാവാന് ടൂറിസം നടപ്പിലാക്കുന്നതിന് മോട്ടോര് വാഹന വകുപ്പിലെ നിയമങ്ങള് മാറ്റം വരുത്തേണ്ടതും സജ്ജീകരണങ്ങളും തയാറാക്കുന്നതിനുള്ള ചര്ച്ചകള് പുരോഗമിച്ചുവരികയാണ്.സ്വകാര്യ നിക്ഷേപകരും പ്രാദേശിക ടൂര് ഓപ്പറേറ്റര്മാരും പ്രദേശിക സമൂഹത്തെയും ഉള്കൊള്ളിച്ചാണ് കേരളാ ടൂറിസം വകുപ്പ് കാരാവാന് ടൂറിസം പദ്ധതി നടപ്പിലാക്കുന്നത്. ആഡംബര ഹോട്ടല് മാതൃകയിലാണ് ബസിനെ സജ്ജീകരിക്കുന്നത്.ആഡംബര വാഹനത്തിനുള്ളില്തന്നെ എല്ലാവിധ സംവിധാനങ്ങളോടെയും താമസിക്കുന്നതിനുള്ള സംവിധാനമാണ് കാരാവാന്. ഇപ്പോള് ചലചിത്ര മേഖലയില് ഷൂട്ടിംഗ് സെറ്റുകളില് വിശ്രമിക്കുന്നതിനായാണ് കാരവാന് ഉപയോഗിച്ചുവരുന്നത്.